CELEX: 52005XG0407(02)
Language: hu
Date: 2005-02-21
Title: A Tanács következtetései 2005. február 21. az ifjúságról a lisszaboni stratégia félidős értékelésének keretében

7.4.2005   
            
            
               HU
            
            
               Az Európai Unió Hivatalos Lapja
            
            
               C 85/5
            
         
      A TANÁCS KÖVETKEZTETÉSEI
   
   2005. február 21.
   az ifjúságról a lisszaboni stratégia félidős értékelésének keretében
   (2005/C 85/02)
   AZ EURÓPAI UNIÓ TANÁCSA,
   tekintettel a következőkre:
   
               1.
            
            
               a 2000. március 23–24-i lisszaboni Európai Tanács által kitűzött és a 2001. március 23–24-i stockholmi Európai Tanács által megerősített célkitűzés, amely arra irányul, hogy az Európai Unió „a világ legversenyképesebb és legdinamikusabb tudásalapú gazdaságává váljon, amely képes a fenntartható gazdasági fejlődésre, több és jobb munkahelyet kínál és nagyobb társadalmi kohéziót valósít meg”;
            
         
               2.
            
            
               a Bizottság által 2001. november 21-én elfogadott „Új lendület Európa fiataljai számára” című fehér könyvre, amely megállapítja, hogy „Ez a stratégia új célokat tűz ki a politika olyan különböző területein, amelyek szorosan kapcsolódnak az ifjúsághoz, mint például az oktatás, a foglalkoztatás, a társadalmi integráció, az információ és a civil társadalom”;
            
         
               3.
            
            
               a koordináció nyílt módszerét – a fent említett fehér könyv alapján – az ifjúságpolitika területén folytatott együttműködés új kereteként elfogadó és az ifjúsági dimenzió más politikákba és programokba való beillesztését javasló 2002. június 27-i tanácsi állásfoglalás;
            
         
               4.
            
            
               a 2004. november 4–5-i Európai Tanács következtetései, amelyben tudomásul veszi a francia, a német, a spanyol és a svéd állam- és kormányfők levelét, amely rámutat a demográfiai tényezők jelentőségére Európa jövőbeni gazdasági és szociális fejlődésének formálásában, és az „európai ifjúsági paktum” kidolgozására szólít fel;
            
         
               5.
            
            
               a Bizottságnak a 2005. évi tavaszi Európai Tanácshoz címzett, a lisszaboni stratégia félidős értékeléséről szóló közleményére („Közös munkával a növekedésért és a munkahelyekért – A lisszaboni stratégia új kezdete”), amely szerint „továbbra is szükségünk van egy olyan társadalomképre, amely az idősebb és a fiatalabb nemzedékeket egyaránt képes integrálni”, és amely hangsúlyozza a „sürgős fellépés szükségességét”.
            
         HANGSÚLYOZZA
   
               6.
            
            
               az ifjúsági perspektíva fontosságát a lisszaboni stratégiában, tekintettel az Európai Unió demográfiai, gazdasági, szociális és politikai fejlődésére, és különösen öregedő népességére;
            
         
               7.
            
            
               az ifjúság innovációs képességének, kezdeményező és vállalkozó szellemének, mobilitásának és multikulturális beilleszkedési képességének hozzájárulását a versenyképességhez, a fenntartható növekedéshez és a társadalmi kohézióhoz;
            
         
               8.
            
            
               a fiatalokra összpontosító összehangolt, összefüggő és átfogó politika fontosságát;
            
         
               9.
            
            
               az ifjúságpolitikáról szóló Fehér Könyv fontosságát ebben az összefüggésben, különös tekintettel a koordináció nyílt módszerére, és az ifjúság kérdésének más politikákba történő beillesztésére, valamint az ifjúságot érintő különböző politikák és programok közötti összhang és az egymást kiegészítő jelleg erősítésének szükségességére;
            
         
               10.
            
            
               hogy az ifjúságnak és a fiatalok életkörülményeinek jobb megértése előfeltétele a fiatalokat képességeik legjobb kihasználására ösztönző hatékony intézkedések meghatározásának;
            
         
               11.
            
            
               hogy a lisszaboni stratégia sikerességéhez szükség van az ifjúság támogatására.
            
         OSZTJA
   
               12.
            
            
               ebben az összefüggésben a Bizottság által kifejezésre juttatott meggyőződést, miszerint a lisszaboni stratégiának „biztosítania kell, hogy a javasolt reformok segítségével a fiatalok továbbra is eséllyel induljanak az életnek, és olyan képességekkel gazdagodjanak, amelyeknek egész életük során hasznát veszik”;
            
         
               13.
            
            
               a Bizottságnak a 2005. évi tavaszi Európai Tanácshoz címzett közleményében kifejezésre juttatott törekvését, miszerint az olyan kulcsfontosságú területek keretében, mint például a foglalkoztatás, a család és a munka összeegyeztetése, az emberi erőforrásba való beruházás és a kutatás-fejlesztés, a fiatalok kérdését is kezelni kell.
            
         ÚGY ÍTÉLI MEG, HOGY
   
               14.
            
            
               a meglevő eszközök és mechanizmusok alapján egy ilyen, fiatalokat célzó megközelítést hatékonyan be kellene illeszteni a lisszaboni stratégia által előirányzott politikákba;
            
         
               15.
            
            
               a fiatalokat támogató konkrét erőfeszítéseknek figyelembe kell venniük a nemek közötti egyenlőséget, és egyenlő mértékben alkalmazandók a kevesebb lehetőséggel rendelkező fiatalokra is, különösen az oktatás, a foglalkoztatás, a társadalmi integráció és a mobilitás területén;
            
         
               16.
            
            
               a fiatalok aktív részvétele a társadalomban egyaránt célkitűzés és módszer, amely garantálja az európai polgároknak a lisszaboni célkitűzésekbe való bevonását, és hozzájárul a fiatalok személyes fejlődéséhez és társadalmi integrációjához, valamint általában a társadalmi kohézióhoz. Következésképpen a lisszaboni stratégia sikerének további tényezőjét jelenti.
            
         FELKÉRI AZ EURÓPAI TANÁCSOT, HOGY
   
               17.
            
            
               illessze be a lisszaboni stratégia félidős értékelésének és a Bizottságnak a 2005. évi tavaszi Európai Tanácshoz címzett közleményével kapcsolatos tanácskozásoknak a keretébe az „európai ifjúsági paktum” kezdeményezést, amely különösen a foglalkoztatás, a társadalmi kohézió, az oktatás, a képzés, a mobilitás valamint a család és a munka összeegyeztetésének területeit foglalja magában;
            
         
               18.
            
            
               határozza meg a kezdeményezésnek az összes érintett ágazatban történő végrehajtásához szükséges konkrét intézkedések irányvonalát;
            
         
               19.
            
            
               vegye tudomásul a Bizottság azon szándékát, hogy e kezdeményezésről közleményt fogadjon el;
            
         
               20.
            
            
               bízza meg a Bizottságot és a tagállamokat azzal, hogy biztosítsák a fiatalok és az ifjúsági szervezetek – többek között az „Európai Ifjúsági Fórumon” keresztüli – teljes körű bevonását ebbe a megközelítésbe;
            
         
               21.
            
            
               kísérje figyelemmel az európai ifjúsági paktum végrehajtását a lisszaboni stratégia jelentési mechanizmusain keresztül, és kérje fel a Tanácsot (Oktatás – ifjúság – kultúra) arra, hogy a hatáskörébe tartozó területek felügyeletében működjön közre.